**บัญญัติ สุวรรณแว่นทอง** หรือ **เดียว** (เกิด 17 มีนาคม พ.ศ. 2531) เป็นนักร้องเพลงลูกทุ่ง นักแสดงหนังตะลุงและศิลปวัฒนธรรมภาคใต้ มีชื่อเสียงจากแสดงหนังตะลุงล้อเลียนเหตุการณ์บ้านเมืองได้อย่างมีอรรถรสแม้พิการทางสายตาตั้งแต่กำเนิด โดยเริ่มแสดงหนังตะลุงตั้งแต่ยังเป็นวัยรุ่นและทำเป็นอาชีพจนถึงปัจจุบัน อีกทั้งยังร้องเพลงด้วยน้ำเสียงอันเป็นเอกลักษณ์จนมีผู้นิยมชมชอบอย่างมาก

นอกจากนี้ บัญญัติได้เริ่มทำการแสดงจากการเป็นลูกคู่ประกบศิลปินท้องถิ่นที่มีชื่อเสียงในเวลานั้น เช่น เอกชัย ศรีวิชัย ต่อมาได้รับโอกาสจากค่ายดนตรีท้องถิ่นในการออกอัลบั้มเป็นของตนเองจนมีชื่อเสียงควบคู่กับการแสดงหนังตะลุง ในเวลาต่อมาบัญญัติตั้งคณะ "ลูกทุ่งวัฒนธรรม" เพื่อออกผลงานทางศิลปวัฒนธรรมภาคใต้โดยประยุกต์เข้ากับวัฒนธรรมสมัยใหม่ เช่น ออกเพลงล้อเลียนเพลงที่โด่งดังในภาคใต้และเสียดสีเหตุการณ์ในปัจจุบัน โดยเผยแพร่ทางยูทูบของคณะและตามงานการแสดงต่าง ๆ

บัญญัติแม้จะมีผลงานการแสดงที่เป็นน่าพึงใจ สร้างชื่อเสียงจนได้รับการเชิดชูเกียรติ

ประวัติ
-------

บัญญัติเป็นหนึ่งในบุตร 4 คน มีบิดาเป็นชาวอำเภอป่าพะยอม จังหวัดพัทลุง โดยบัญญัติพิการทางการมองเห็นตั้งแต่กำเนิด เมื่ออายุได้ 5 ปี บิดาเสียชีวิตลง ครอบครัวจึงย้ายไปอยู่ที่ภูมิลำเนาของมารดาที่อำเภอชะอวด จังหวัดนครศรีธรรมราช

การแสดง
-------

บัญญัติได้ติดตามผลงานทางศิลปวัฒนธรรมภาคใต้ตั้งแต่เยาว์วัย เช่น เพลงบอก หนังตะลุง เพลงของเอกชัย ศรีวิชัย ทำให้บัญญัติมีความชื่นชอบในศิลปะเหล่านี้อย่างมาก และอยากมีชื่อเสียงจากการแสดงศิลปะเหล่านี้ จึงเริ่มฝึกหัดตั้งแต่อายุได้ 10 ปี จากนั้นได้เริ่มตระเวนไปแสดงกับวงธงชัยโชว์ และรู้จักกับเชาวรัตน์ รักษาพล ครู กศน. ผู้ก่อตั้งวงครูเชาว์โชว์ จึงได้เริ่มแสดงทอล์กโชว์ด้วยกันในบางโอกาส

ต่อมาเมื่ออายุได้ 14 ปี บัญญัติได้ร่วมเดินสายการแสดงกับศรีวิชัยโชว์ของเอกชัย ศรีวิชัย โดยการร้องเพลง เมื่อออกงานได้ประมาณ 10 คืน เหล่าผู้ชมจึงได้มอบเงินประมาณ 100,000 บาทด้วยความเอ็นดู เอกชัยจึงสมทบทุนให้เพิ่มเติม หลังจากนั้นบัญญัติได้นำเงินก้อนนี้ไปซื้อที่ดินเพื่อสร้างบ้านให้มารดา

บัญญัติขณะแสดงหนังตะลุง เมื่อวันที่ 5 ธันวาคม พ.ศ. 2562

ส่วนหนังตะลุงบัญญัติเริ่มเล่นอย่างจริงจังเมื่ออายุได้ 15 ปี โดยในครั้งแรกเขาได้แสดงบนเพิงขายขนมจีนหน้าบ้าน โดยมีชาวบ้านมาชื่นชมในความสามารถในการพากย์เสียงและมุกตลก จนต่อมาบัญญัติได้ก่อตั้งคณะ "ลูกทุ่งวัฒนธรรม" เพื่อทำการแสดงเมื่ออายุได้ 18 ปี ซึ่งได้รับความนิยมอย่างมากจากเอกลักษณ์ของการแสดงหนังตะลุง นอกจากนี้คณะของบัญญัติยังมีมโนราห์ เพลงบอก และเพลงลูกทุ่งอีกด้วย บัญญัติกล่าวว่าที่สามารถเล่นหนังตะลุงได้ดีแม้พิการเพราะฝึกฝนและสร้างความคุ้นเคยกับตัวหนังตะลุง อีกทั้งมีการดูสถานการณ์ในขณะที่กำลังทำการแสดงด้วย ไม่เพียงแสดงไปตามบท และแสดงอย่างสุดความสามารถ โดยการแสดงหนังตะลุงของบัญญัตินั้นหากพื้นที่อำนวยจะใช้จอขนาดใหญ่กว้างคล้ายเวทีแสดงคอนเสิร์ตขนาดใหญ่และมีการฉายภาพด้วยเครื่องฉายภาพเป็นฉากพื้นหลังระหว่างการแสดงอีกด้วย ทำให้ขนาดของจอจึงต้องให้ตัวหนังตะลุงขนาดใหญ่และต้องมีผู้ช่วยอีก 1 คน เนื้อหาการแสดงจะสอดแทรกเหตุการณ์ปัจจุบันลงไปในการแสดง ยกตัวอย่าง การแสดงหนังตะลุงโดยใช้ตัวหนังตะลุงรูปนายกรัฐมนตรีและเลียนแบบเสียง รูปหนังตะลุงบุคคลสำคัญในสมัยใหม่และอิริยาบถสมัยใหม่ เช่น ตัวหนังตะลุงเล่นไอแพด ขี่เฮลิคอปเตอร์หรือรถยนต์ ตัวการ์ตูน ใช้ภาษาตามพื้นที่และสถานการณ์ นอกจากนี้ยังได้บันทึกการแสดงเป็นแผ่นซีดีออกขายด้วย

ในปี พ.ศ. 2558 ได้รับการว่าจ้างจากไพฑูรย์ อินทศิลา ผู้สื่อข่าวเดลินิวส์ประจำจังหวัดนครศรีธรรมราช ให้ไปแสดงในงานบุญสารทเดือนสิบจังหวัดนครศรีธรรมราชและมีการลงข่าวในสื่อต่าง ๆ จนเป็นที่รู้จักอย่างมาก และมีตารางการแสดงสดยาวข้ามเดือนข้ามปี

ในการแสดงเพลงนั้น บทเพลงส่วนใหญ่ประพันธ์โดยฉลอง ตี้กุล หรือชื่อในวงการเพลง อาจารย์หมี เหนือคลอง ซึ่งมีภูมิลำเนาอยู่ที่อำเภอเหนือคลอง จังหวัดกระบี่ อดีตผู้รับเหมาที่ประสบอุบัติเหตุจากรถจักรยานยนต์จนเป็นอัมพาตอยู่แรมปีที่สะสมบทเพลงที่แต่งขึ้นด้วยความอุตสาหะถึง 200 เพลงในสมาร์ตโฟนแต่ยังไม่ให้ผู้ใดนำไปร้อง กระทั่งฉลองได้ดูการแสดงของบัญญัติในแผ่นซีดีจึงประทับใจและติดต่อไปเพื่อมอบเพลงให้ไปร้อง บัญญัติรู้สึกชอบเพลงดังกล่าวจึงนำไปร้องอยู่เรื่อยมา จนออกเป็นอัลบั้มขายดี เช่น ลมหายใจปลายด้ามขวาน พระเอกนายหนัง รักน้องต้องคลำ

รางวัลและเกียรติยศ
------------------

วันที่ 29 ตุลาคม พ.ศ. 2558 พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ในขณะนั้นได้มอบโล่เชิดชูเกียรติคนพิการตอนแบบให้แก่บัญญัติ ณ สวนเกษตรทฏษฎีใหม่ตามรอยพระเจ้าอยู่หัว อำเภอปากพนัง จังหวัดนครศรีธรรมราช

วันที่ 27 กันยายน พ.ศ. 2559 พระบาทสมเด็จพระวชิรเกล้าเจ้าอยู่หัว ขณะดำรงพระอิศริยยศ สมเด็จพระบรมโอรสาธิราชฯ สยามมกุฎราชกุมาร เสด็จพระราชดำเนินแทนพระบาทสมเด็จพระมหาภูมิพลอดุลยเดชมหาราชไปในพิธีพระราชทานปริญญาบัตรแก่ผู้สำเร็จการศึกษาจากมหาวิทยาลัยราชภัฏกลุ่มภาคใต้ ประจำปีการศึกษา 2559 ณ มหาวิทยาลัยราชภัฏสุราษฎร์ธานี ในการนี้ พระราชทานปริญญา ศิลปศาสตรบัณฑิตกิตติมศักดิ์ สาขาวิชานาฏศิลป์และแสดง มหาวิทยาลัยราชภัฏนครศรีธรรมราชแก่บัญญัติ ตามที่สภามหาวิทยาลัยราชภัฏนครศรีธรรมราชอนุมัติปริญญากิตติมศักดิ์ดังกล่าวเมื่อวันที่ 7 กรกฎาคม พ.ศ. 2559

วันที่ 5 มิถุนายน 2562 บัญญัติได้รับรางวัลค่าของแผ่นดิน ด้านการส่งเสริมและอนุรักษ์ภาษาท้องถิ่น จากสำนักงานปลัดสำนักนายกรัฐมนตรี ณ อาคารนวมภูมินทร์ วชิราวุธวิทยาลัย

ชีวิตส่วนตัว
------------

บัญญัติอยู่กินฉันท์สามีภรรยากับสุนิสา สุวรรณแว่นทอง ยาวนานนับสิบกว่าปีกระทั่งมีบุตรด้วยกัน 2 คน ต่อมาได้จดทะเบียนสมรสในเดือนกุมภาพันธ์ พ.ศ. 2562 บัญญัติและสุนิสาเปิดเผยว่ารู้จักตั้งแต่เมื่อยังอายุ 18 ปี ในช่วงแรกปฏิสัมพันธ์กันยากมากเนื่องจากสุนิสาเป็นคนไม่ชอบพูดซึ่งผิดกับบัญญัติ แม้สุนิสาจะหน้าตาดีจนมีผู้ชายคนมาขอคบเป็นจำนวนมากแต่สุนิสาเลือกคบหากับบัญญัติเพราะเป็นคนตรง โดยบัญญัติมีความคาดหวังเล็ก ๆ ว่าบุตรจะได้สืบทอดศิลปวัฒนธรรมที่ตนทำไว้ แต่ก็มิได้ห้ามปรามไปทางอื่นแต่อย่างใด ซึ่งในปัจจุบั​นบัญญัตินั้นได้ทำการหย่าร้างกับสุนิสาเป็นที่เรียบร้อยแล้วด้วยสาเหตุปัญหาในครอบครัว

ข้อครหา
-------

บัญญัติตกข่าวคราวอยู่บ้างจากการไม่ไปเล่นตามที่ตกลงไว้ เช่น เมื่อวันที่ 15 เมษายน พ.ศ. 2556 ชาวบ้านอำเภอห้วยยอด จังหวัดตรัง ประท้วงที่บัญญัติไม่ได้แสดงหนังตะลุงแบบเต็มวงตามที่ตกลงไว้ แต่จะแสดงคอนเสิร์ตทอล์กโชว์แทน ในงานบำเพ็ญกุศล ประจำปี 2556 ครบรอบ 10 ปี ในวันคล้ายวันมรณภาพพระครูสิทธิมงคล (หลวงปู่รื่น ติสสเทโว) อดีตเจ้าอาวาสวัดน้ำพราย ต่อมาเชาวรัตน์ได้ชี้แจงต่อสื่อว่าเกิดความผิดพลาดในการรับงานเนื่องจากช่วงสงกรานต์มีงานมาก จึงจัดหนังตะลุงของบัญญัติให้ในวันที่ 26 เมษายนแทน และได้พูดคุยทำความเข้าใจกับผู้จัดงานแล้ว

### กรณีต่อคณะสงฆ์

เมื่อคืนวันที่ 18 ตุลาคม พ.ศ. 2562 ช่วงก่อนการแสดงแก้บนตามที่มีผู้ว่าจ้าง ณ วัดเนินพิจิตร อำเภอนาหม่อม จังหวัดสงขลา มีผู้ส่งข่าวมาแจ้งว่ามีพระบางรูปในวัดพูดว่าจะไม่จ้างคณะของบัญญัติเล่นเพราะราคาสูงถึง 80,000 บาทต่อคืน แถมยังเล่นเพียงคนเดียวอีกด้วย ทำให้บัญญัติไม่พอใจอย่างมากจนแสดงด้วยการใช้ภาษาที่ด่าสาดเสียพระต้นเรื่อง แม้มีผู้เข้าไปห้ามปรามก็มิได้ลดอาการลง หลังการแสดงยังอัดคลิปเปิดในกรณีดังกล่าวอีกหลายคลิปด้วย จนต่อมาพระราชวรเวที เจ้าคณะจังหวัดสงขลามีหนังสือเวียนแจ้งเจ้าคณะทุกอำเภอให้ระงับการแสดงหนังตะลุงคณะนี้จนกว่าบัญญัติจะบันทึกคลิปขอขมาคณะสงฆ์ลงบนยูทูบและลบคลิปที่กล่าวร้ายทั้งหมดลง และวัชนะ งามขำ นายกสมาคมศิลปินพื้นบ้าน จังหวัดนครศรีธรรมราช กล่าวต่อสื่อให้บัญญัติไปขอขมาพระสงฆ์เสีย ส่วนเอกชัย ศรีวิชัยโทรไปหาบัญญัติเพื่อเตือนสติ กระทั่งเมื่อวันที่ 25 ตุลาคม บัญญัติได้ไปทำพิธีขอขมาคณะสงฆ์ที่วัดมหัตตมังคลาราม (วัดหาดใหญ่ใน) อำเภอหาดใหญ่ จังหวัดสงขลา

ต่อมาในวันที่ 26 เมษายน พ.ศ. 2563 ช่องยูทูบของบัญญัติได้อัปโหลดเพลง*ฉันผิดเวลา*ที่บัญญัติเป็นผู้แต่งคำร้องและร้องเพลง โดยล้อเลียนจากเพลง*รักผิดเวลา*ของรัชนก สุวรรณเกตุ (เจนนี่ ได้หมดถ้าสดชื่น) ซึ่งเพลงของบัญญัติดังกล่าวมีเนื้อหาวิจารณ์เสียดสีพระสงฆ์ที่ฉัน (กิน) หลังเวลาเพล ทำให้เกิดกระแสวิพากษ์วิจารณ์ทุกช่องทางบนสื่อสังคมของบัญญัติ ต่อมาบัญญัติออกมาชี้แจงทางยูทูบว่าหากไม่ชอบให้เลิกติดตามตนไป ไม่ได้จะลบลู่พระพุทธศาสนาซึ่งตนนับถือแต่อย่างใด พร้อมยังท้าทายให้มาจับกุมตนหากตนทำผิดกฎหมายบ้านเมือง และเกลียดการที่ด่าตนว่าไอ้บอดอย่างมาก เพราะตนไม่ได้ประสงค์จะเกิดมาพิการ

ผู้จัดการออนไลน์มีความเห็นว่า ที่บัญญัติเป็นเช่นนี้อาจเนื่องมาจากที่ตนและพี่น้องไม่มีใครสามารถอุปสมบทเพื่อทดแทนพระคุณบิดาผู้ล่วงลับและมารดาที่เลี้ยงดูตนมาได้ตามประเพณี เนื่องจากบัญญัติพิการทางการมองเห็น ซึ่งเป็นข้อห้ามตามพระวินัย ส่วนพี่น้องของบัญญัติที่ยังมีชีวิตอยู่เป็นผู้หญิงทั้งสิ้น จึงเป็นปมในใจของบัญญัติเสมอมา ทำให้ในการแสดงหนังตะลุงบางครั้งบัญญัติมักบริภาษพระสงฆ์ที่ประพฤติตนไม่เหมาะสม

### กรณีต่อสุนิสา

ในวันที่ 4 ธันวาคม พ.ศ. 2562 บัญญัติแจ้งความที่สถานีตำรวจภูธรทุ่งสง จังหวัดนครศรีธรรมราช ว่าสุนิสานำรถยนต์ออกไป 2 คันซึ่งมีสมุดรับงานการแสดงอยู่ ตนจึงอยากให้ตำรวจสกัดรถดังกล่าวเพื่อขอสมุดดังกล่าวคืน โดยเหตุเกิดจากสุนิสาจับได้ว่าบัญญัติคบหญิงอื่นและทะเลาะกันในบ้านพักในอำเภอทุ่งสงจนเกิดเหตุดังกล่าวขึ้นมา

ต่อมาสุนิสาได้ไปพบตำรวจที่สถานีตำรวจเดียวกันในวันที่ 5 ธันวาคม แล้วชี้แจงว่าตนยังเป็นผู้รับงานให้ตามเดิม ไม่ได้หนีไปที่ใด ยังอยู่บ้านเลี้ยงบุตรตามปกติ ส่วนตัวตนอย่างให้กลับเป็นเหมือนแต่ก่อนมากกว่าเลิกร้างกัน และติดต่อบัญญัติไม่ได้

กระทั่งวันที่ 14 ธันวาคม พ.ศ. 2562 บัญญัติออกมาแถลงข่าว ณ โรงแรมแกรนด์เซาท์เทิร์น อำเภอทุ่งสง จังหวัดนครศรีธรรมราช ว่าตนเสียใจที่พบว่าสุนิสากลั่นแกล้งตนโดยการเปิดบัญชีฝากเงินของตนในชื่อสุนิสา ตนจึงไม่สามารถทำธุรกรรมได้ โดยเมื่อปี พ.ศ. 2557 ตนจะขอนำเงินไปซื้อที่ดินให้มารดาแต่สุนิสาไม่ยอม จึงทะเลาะและจบที่การถอนเงินทั้งหมดแล้วแบ่งครึ่ง จากนั้นเมื่อมีรายรับตนจะให้สุนิสานำเงินเข้าบัญชีโดยตนเป็นผู้มอบอำนาจให้ด้วยความไว้วางใจ ทั้งนี้ไม่ได้ทำบัตรเอทีเอ็มแต่อย่างใด แต่กลับมีบัตรเอทีเอ็มขึ้นมา ทำให้ตนไม่พอใจมาก อีกทั้งภรรยาเคยทำให้ตนเสียใจเพราะไม่ทำอาหารให้เนื่องจากง่วงนอน ส่วนกรณีที่การคบหญิงอื่นนั้น บัญญัติกล่าวว่าหญิงนั้นเป็นภรรยาของตน เนื่องจากคิดว่าตนจะไม่กลับมาคืนดีกับสุนิสาอีกจึงหาภรรยาใหม่ จากนี้จะไม่กลับไปหาสุนิสาอีกแล้วเพราะไม่เชื่อใจเรื่องเงินทอง

ถึงกระนั้นก็ตาม บนเฟซบุ๊กของบัญญัติและสุนิสาพบว่ายังคงติดต่อและอาศัยร่วมบ้านเดียวกันหลังเหตุการณ์นี้ผ่านไป

ผลงาน
-----

บัญญัติมีผลงานด้านศิลปวัฒนธรรมภาคใต้ออกมาอย่างต่อเนื่องจนถึงปัจจุบัน ดังปรากฏต่อไปนี้

### ผลงานเพลง

#### เพลงเดี่ยว/ไม่ทราบอัลบั้มที่แน่ชัด

* ลมหายใจปลายด้ามขวาน (ก่อนปี 2556)
* รักน้องต้องคลำ (ก่อนปี 2556)
* ไข่อยากข้าว (ก่อนปี 2558)
* ผิงไฟใต้ฟ้าหนาว (ก่อนปี 2558)
* วอนดาว (ก่อนปี 2558)
* คนซื้อเบอร์หุ้น (ก่อนปี 2558)
* ลมพัดวันนัดพบ (ก่อนปี 2558)
* หยบแลน้อง (ก่อนปี 2558)
* หยบแลน้อง (สามช่า) (ก่อนปี 2558)
* อย่าลืมอ้าย (ก่อนปี 2558)
* วอนแฟนเพลง (ก่อนปี 2558)
* พ่อแห่งสยาม (ก่อนปี 2558)
* เมียพี่ได้เพื่อน (ก่อนปี 2558)
* ขอยานท้าย (ก่อนปี 2558)
* น้ำผึ้ง-น้ำปลา (ก่อนปี 2558)
* รำวงเหล็กไฟ (ก่อนปี 2558)
* จำนำทำเพลง (ก่อนปี 2558)
* โทรไม่ติด (ก่อนปี 2558)
* ปริญญา ป.05 (ก่อนปี 2558)
* พี่เข้อกหัก (ก่อนปี 2558)
* แหล่ชีวิต (ก่อนปี 2558)
* พ่อจตุคามพ่ายจตุแคง (ก่อนปี 2558)
* หัวใจเผ็ดหวี้ (ก่อนปี 2558)
* นายหนังครวญ (ก่อนปี 2558)
* เตือนใจคนไกลบ้าน (ก่อนปี 2558)
* อยู่ได้ด้วยแรงใจ (ก่อนปี 2558)
* กิ๊ก (ก่อนปี 2558)
* ยังไงก็รัก (ก่อนปี 2558)
* ยับอีเป็นอื่น (ก่อนปี 2558)
* เรารักสู (ก่อนปี 2558)
* เลิกเมียเพราะแมว (ก่อนปี 2558)
* อย่าว่าเขา (ก่อนปี 2558)
* ฟ้าขาดดาว บ่าวขาดแฟน (ก่อนปี 2558)
* นายมือไฮโล (2558)
* พลาดท่าน้ำตาตก (2558)
* ด่าผัวโพสเฟส (2560)
* ไม่ชินคำว่าลุง (2560)
* มหาลัยวัวฝูง (2560) (ล้อเลียน *มหาลัยวัวชน* ของวงพัทลุง)
* เท่งเมียทุ่ม (2560)
* ชวนน้องเที่ยวใต้ (2561)
* นางฟ้าป่าสะตอ (2561)
* ตั๊กแตนกลางนา (2561)
* คูนผลัดใบใจผลัดรัก (2561)
* นางในฝัน (2561)
* แสงสว่างในความมืด (2561)
* ชัดเจนพี่เณรบูรณ์ (2561)
* ขอตายในหราง (2561)
* ไม่มีน้ำตาต่อหน้าเธอ (2561)
* คุณธรรมนำชีวิตลิขิตชาติ (2561)
* เสียงครวญจากพ่อ (2561)
* หกเมีย (2561)
* แมงพลัด (2561)
* ไก่แห่ค่อมร้าย (2562)
* อิจฉาทอม (2562)
* ฝากลมส่งรัก (2562)
* ฝากเพลงเข้าฝัน (2562)
* ติดหนี้ทั้งอำเภอ ไม่ใช่เธอเจ้าเดียว (2562) (ล้อเลียน *เลิกคุยทั้งอำเภอเพื่อเธอคนเดียว* ของนารีนาท เชื้อแหลม (ลิลลี่ ได้หมดถ้าสดชื่น))
* สุขเถิดบัวคำ (2562)
* เงินเกเร (2562)
* คอยรักอยู่ปักษ์ใต้ (2562)
* คนสร้างสุข (2562)
* สาวหนาวฝน (2562)
* เหล้าซื้อเองหรือเปล่า (2562) (ล้อเลียน *โสดจริงหรือเปล่า* ของวงแทมมะริน)
* รักเศร้าวันเผาผี (2562)
* นี่แหละชีวิต (2562)
* เป็นแฟนเก่าให้เจ้าก่ะได้ (2562)
* ไม่ขวางทางรัก (2562)
* ไปดีเถิดน้อง (2562)
* ประชุมสายเมียน้อย (2562)
* วันนี้ไม่มีน้ำตา (2562)
* ให้เป็นคือเก่าได้บ่ (2562)
* เป็นได้แค่คนที่รอ (2562)
* เสียวัวเสียแฟน (2562)
* น้ำตาคนขายเบอร์ (2562)
* ขอตายก่อนเจอน้อง (2562)
* ชุมชนอลเวง (2562)
* เกิดชาติไหนก็แล้วแต่ขอมีแม่คนเดิม (2562)
* แกล้งหึงฉันเพื่อปันใจ (2562)
* มาลัยชีวิต (2562)
* แวววับกลับเอง (2562)
* ความลับไม่มีในโลก (2562)
* ขอจนบนความจริง (2562)
* ฆ่ารัก (2563)
* มะล่องก่องแก่งมะเร็งตับ (2563) (ล้อเลียน *มะล่องก่องแก่ง* ของสุพจน์ กุลสอน (พจน์ สายอินดี้))
* ขี้หกแล้วหล่าว (2563)
* คว่ำหม้อ (2563) (ล้อเลียน *เฝ้าหมอ* ของ วีรยา โยธาจันทร์ (เตย))
* นกกวักมหาเสนียด (2563) (ล้อเลียน *นางกวักมหาเสน่ห์* ของ เสรี รุ่งสว่าง)
* ขายควายให้วัวเรียน (2563)
* กลอนโนราห์ บูชาพ่อท่านคล้าย (2563)
* สัญญารักคำชะโนด (2563)
* ซุปเปอร์สามยอดชาย ตู่ ป้อม เทือก (2563) (ล้อเลียน *ซุปเปอร์วาเลนไลน์* (เจน นุ่น โบ) ของวงซุปเปอร์วาเลนไลน์)
* กักตัวในห้องน้ำ (2563) (ล้อเลียน *กักตัวที่ห้องอ้าย* ของพัทธ์ธิรา สิงห์ศร และสิริรัตน์ รังภูรีย์ (มีนนี่-กีตาร์ ได้หมดถ้าสดชื่น))
* ฉันผิดเวลา (2563) (ล้อเลียน *รักผิดเวลา* ของรัชนก สุวรรณเกตุ (เจนนี่ ได้หมดถ้าสดชื่น))

#### อัลบั้ม พื้นบ้านตำนานเพลง (ก่อนปี 2558)

* อยากบวชให้แม่
* ดวงดาวไม่มีแสง
* ข้าด้อยเพียงดิน
* อ้ายบ่หล่อ
* รอเป็นผัวหลวง
* จากใจเมียหลวง
* ฝากน้องถึงห้องนอน
* โลกแห่งจินตนาการ
* สาวผมงาม
* กิ๊กสแป
* ปัญญาไทย IT
* วัวชนคนเลี้ยง

#### อัลบั้ม แสงไฟจากใจแฟน (ก่อนปี 2558)

* แสงไฟจากใจแฟน
* ขอบคุณที่เธอรัก
* อ้อนเมียหลวงขอมีน้อย
* วันนี้ที่บ้านนา
* เพียงพอตามรอยพ่อหลวง
* หนุ่มตะลุงรำพัน
* สังคมวันนี้
* อนุรักษ์ลูกทุ่ง

#### อัลบั้ม พระเอกนายหนัง (ก่อนปี 2558)

* พระเอกนายหนัง
* กลิ่นฟางนางลืม
* ตัดท่องวันน้องแต่ง
* ขอต่ออีกคืน
* ดวงมารยอดรัก
* เดี๋ยวฆ่ากันตาย
* ต้องตายด้วยความคิดถึง
* ผัดไข่รอน้อง
* ภูมิปัญญารักษาไทย
* ห่วงจังเลย
* อย่าลืมแม่

#### อัลบั้ม ลมหายใจในโรงพัก (ก่อนปี 2558)

* แกงเป็ดเห็ดผัด
* ข้าวยำน้ำบูดู
* จุดเทียนเวียนหลาด (ล้อเลียน *จุดเทียนเวียนเมีย* ของวงลูกคลัก)
* ชอบคนสวย
* ผัวเมียเสียสละ
* พรก
* รัดดวง (ริดสีดวง)
* ลมหายใจในโรงพัก
* ส่งน้องถึงห้องน้ำ
* หยบโทร
* เห็นดูไข่

#### อัลบั้ม รอธารน้ำใจ (2560)

* ธนาคารความรัก
* รอธารน้ำใจ
* เมฆบังฟ้า
* วอนดาวเดือนเตือนน้อง
* สยามนามไทย
* พันปีไม่เปลี่ยน
* เทพธิดาหลงฟ้า
* สัจจธรรมชีวิต
* สาวลืมบ่าวแล้ว
* หลง

### หนังตะลุง

* แรงบุญช่วยมารดา
* วังแม่ลูกอ่อน
* ดอกไม้ในมือมาร
* บุญกรรมผู้ลิขิต
* ศิลปิน ศีลธรรม
* วิวาห์อลเวง
* เจ้าฟ้าล่าสวาท
* บังลังก์รัก
* เทพบุตรจำแลง
* รักข้ามภพ
* ทางรักพิทักษ์ธรรม
* กลกลคนสองเพศ
* สาวงาม สามพระยา
* กำแพงศักดินา
* ปากแม่ค้าน้ำตาคน
* สับสนรักจักรพรรดิ
* ฮาสองหน
* เอียดนุ้ยปะทะน้องเดียว ดับเบิ้ลฮา
* เอกชัย ปะทะ น้องเดียว

อ้างอิง
-------

1. ↑  [1]ปานช่วย, รวีวัชร์ (27 มีนาคม 2564). "สัมภาษณ์ บัญญัติ สุวรรณแว่นทอง นายหนังตะลุงร่วมสมัย"
2. 1 2  บัวบาล, เจษฎา (20 สิงหาคม 2562). ""หนังตะลุง" ศิลปะที่สอนจริยธรรมนอกกรอบศาสนา กรณีศึกษาจากหนังตะลุง "น้องเดียว"". *ศิลปวัฒนธรรม*. มติชน. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
3. 1 2 3  ฝั่งชลจิตร, จำลอง (31 มกราคม 2555). "หนังน้องเดียว". *คมชัดลึก*. คมชัดลึก. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
4. 1 2 3  นิลปัทม์, สมัชชา. "สื่อสันนิวาส : ลมหายใจปลายด้ามขวาน 'ตาใน' ของ 'น้องเดียว'". *รูสมิแล*. Vol. 34 no. 2. ปัตตานี: มหาวิทยาลัยสงขลานครินทร์ วิทยาเขตปัตตานี. สืบค้นเมื่อ 12 มิถุนายน 2563. `{{cite magazine}}`: ตรวจสอบค่าวันที่ใน: `|access-date=` (help)
5. 1 2  ช่อง 9 เอ็มคอตเอชดี (10 กรกฎาคม 2559). "Share ชีวิต (9 ก.ค.59) นายหนังตะลุงลูกทุ่งวัฒนธรรม บัญญัติ สุวรรณแว่นทอง". สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
6. ↑  อินทศิลา, ไพฑูรย์ (29 มีนาคม 2558). "ฮือฮา.!คอนเสิร์ตหนังตะลุง"น้องเดียว "ตาบอดยอดอัจฉริยะ". สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
7. ↑  ไทยรัฐออนไลน์ (29 ตุลาคม 2558). "พม.ยกย่องเชิดชูเกียรติ'หนังน้องเดียว'คนพิการต้นแบบสู้ชีวิต". *ไทยรัฐออนไลน์*. ไทยรัฐ. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
8. ↑  โพสต์ทูเดย์ (28 กันยายน 2559). "ปลื้ม!"นายหนังตะลุงตาบอดยอดอัจฉริยะ"รับพระราชทานปริญญาบัตร". *โพสต์ทูเดย์*. โพสต์ทูเดย์. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
9. ↑  สำนักงานเสริมสร้างเอกลักษณ์ของชาติ (5 มิถุนายน 2562). "รางวัล ค่าของแผ่นดิน ด้านการส่งเสริมและอนุรักษ์ภาษาท้องถิ่น". *สำนักงานเสริมสร้างเอกลักษณ์ของชาติ สำนักงานปลัดสำนักนายกรัฐมนตรี*. คลังทรัพยากรการศึกษาแบบเปิด. คลังข้อมูลเก่าเก็บจากแหล่งเดิมเมื่อ 2020-06-12. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
10. ↑  สำนักงานปลัดสำนักนายกรัฐมนตรี (5 มิถุนายน 2562). "พิธีมอบรางวัล "ค่าของแผ่นดิน"". *สำนักงานปลัดสำนักนายกรัฐมนตรี*. คลังทรัพยากรการศึกษาแบบเปิด. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)[*ลิงก์เสีย*]
11. ↑  โพสต์ทูเดย์ (7 กุมภาพันธ์ 2562). ""หัวใจไม่บอด"น้องเดียวนายหนังตะลุงดังผู้พิการสายตาควงภรรยาจดทะเบียนสมรส". *โพสต์ทูเดย์*. โพสต์ทูเดย์. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
12. ↑  เนชั่น (8 พฤศจิกายน 2562). "เปิดตัวเมีย "น้องเดียว" นายหนังตะลุงตาบอด ผู้ชายจีบทั้งซอย คนรวยประเคนรถเก๋ง สินสอดครึ่งล้าน!". *เนชั่นทีวี*. เนชั่นมัลติมีเดียกรุ๊ป. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
13. ↑  MGR Online (15 เมษายน 2556). "ชาวห้วยยอดประท้วง "หนังน้องเดียว" เบี้ยวแสดงตะลุง". *ผู้จัดการออนไลน์*. ผู้จัดการ. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
14. 1 2 3  ผู้จัดการออนไลน์ (22 ตุลาคม 2562). "ไขปมไฟในใจ "นายหนังตาบอด" กับบทเรียน "น้ำผึ้งหยด(น้อง)เดียว" อันมากค่าต่อสังคม?!". *ผู้จัดการออนไลน์*. ผู้จัดการ. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
15. ↑  อมรินทร์ทีวี (26 ตุลาคม 2562). "นายกฯศิลปินพื้นบ้าน จี้ "หนังน้องเดียว" ขอขมายุติดราม่า แสดงตะลุงหมิ่นสงฆ์". *อมรินทร์ทีวี*. อมรินทร์ทีวี. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
16. ↑  อมรินทร์ทีวี (27 ตุลาคม 2562). "ครูมาเอง! "เอกชัย" โทรเตือนสติ "น้องเดียว หนังตะลุง" 【Hot Uncut】 ประเด็นร้อน one บันเทิง". *ช่องวัน*. จีเอ็มเอ็ม แกรมมี่. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
17. ↑  คมชัดลึก (29 เมษายน 2563). "'น้องเดียว หนังตะลุง' ซัดแหลกท้ามาจับที่บ้าน ลั่นอย่ามาด่าว่าไอ้บอด". *คมชัดลึก*. คมชัดลึก. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
18. ↑  ข่าวสด (4 ธันวาคม 2562). "อีกแล้ว! "หนังน้องเดียว" แจ้งจับเมียเชิดเก๋ง-สมุดคิวงาน หลังเมียจับได้มีกิ๊ก". *ข่าวสดออนไลน์*. ข่าวสด. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
19. ↑  เดลินิวส์ (5 ธันวาคม 2562). "'จิ๊ป'ยันไม่ได้หนีไปไหน ทนายแฉ'น้องเดียว'ไม่รับสายเมีย". *เดลินิวส์*. เดลินิวส์. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)
20. ↑  ข่าวสด (14 ธันวาคม 2562). "หนังน้องเดียว ตั้งโต๊ะแถลง ปมช็อกสมุดเงินฝาก รับมีเมียใหม่ เผยเรื่องที่ทำน้ำตาตก". *ข่าวสดออนไลน์*. ข่าวสด. สืบค้นเมื่อ 12 มิถุนายน 2563. `{{cite web}}`: ตรวจสอบค่าวันที่ใน: `|accessdate=` (help)